Author: MV SR

Príloha č. 1

UZNESENIE VLÁDY SLOVENSKEJ REPUBLIKY
č. 604
z 27. júna 2001

k návrhu harmonizácie vízovej politiky Slovenskej republiky s vízovou politikou Európskej únie 

Číslo materiálu: | 4545/2001
Predkladateľ: | minister vnútra a minister zahraničných vecí
Vláda
A.	schvaľuje
A.1.	harmonizáciu vízovej politiky SR s vízovou politikou Európskej únie;;
B.	súhlasí
B.1.	s vypovedaním Dohody medzi vládou SR a vládou Seychelskej republiky o zrušení vízovej povinnosti z  29. septembra 2000,
B.2.	s vypovedaním Dohody medzi vládou SR a vládou Juhoafrickej republiky o zrušení vízovej povinnosti  zo 4. novembra 1996,
B.3.	s uzavretím dohôd o zrušení vízovej povinnosti pre držiteľov diplomatických a služobných pasov, ktoré budú v súlade so vzorovou dohodou o zrušení vízovej povinnosti pre držiteľov diplomatických a služobných pasov, schválenou uznesením vlády SR č. 733 z 12. októbra 1993, so štátmi uvedenými v bodoch B.1. a B.2. tohto uznesenia v nadväznosti na vypovedanie bezvízových dohôd,
B.4.	s prípravou dohôd o zrušení vízovej povinnosti pre držiteľov všetkých druhov cestovných dokladov s týmito štátmi:
            Bolívijská republika,  Guatemalská republika, Honduraská republika, Kostarická republika, Nikaragujská republika, Panamská republika, Paraguajská republika, Republika Salvádor a Brunejsko-darussalamský štát;

C.	ukladá
ministrovi zahraničných vecí 
C.1.	oznámiť druhej zmluvnej strane diplomatickou cestou vypovedanie dohôd uvedených v  bodoch  B.1 a B.2 tohto uznesenia najneskôr šesť mesiacov pred vstupom SR do Európskej únie,
C.2.	v rámci rokovaní o kapitole “Spolupráca v oblasti spravodlivosti a vnútorných záležitostí“ predložiť Konferencii o pristúpení SR do Európskej únie harmonogram zosúlaďovania vízovej politiky SR s EÚ formou dodatkovej informácie
	do 15. 7. 2001
ministrovi vnútra
ministrovi zahraničných vecí
C.3.	pripraviť na podpis rozpracované dohody o zrušení vízovej povinnosti pre držiteľov všetkých druhov cestovných dokladov s Andorrským kniežatstvom, Brazílskou federatívnou republikou, Ekvádorskou republikou, Japonskom, Singapúrskou republikou, Spojenými štátmi mexickými, Uruguajskou východnou republikou, Venezuelskou republikou, osobitnou administratívnou oblasťou Hongkong Čínskej ľudovej republiky a osobitnou administratívnou oblasťou Macao Čínskej ľudovej republiky 
	do 30. 6. 2003
C.4.	pripraviť na  podpis  dohody o zrušení vízovej povinnosti  pre držiteľov všetkých druhov cestovných dokladov so štátmi uvedenými v bode B.4. tohto uznesenia 
	do 31. 10. 2003
C.5.	postupovať podľa schválenej harmonizácie vízovej politiky SR s vízovou politikou Európskej únie;;
D.	zrušuje
D.1.	uznesenie  vlády  SR č. 732 z 12. októbra 1993 k návrhu zásad a zamerania vízovej politiky SR.
	
Vykonajú: 	predseda vlády
	        	minister vnútra	
                    	minister zahraničných vecí